Huba, Mikuláš, poslanec NR SR (2014-07-03):
Ďakujem pekne, pani predsedajúca. Ja začnem tak trochu netradične, nadviažem na predrečníka. Podporím jeho požiadavku obsiahnutú v jeho interpelácii aj z takých osobných dôvodov, pretože nielenže majstra Greguša mám tu česť poznať, ale mal som možnosť zhodou okolnosti aj pobývať na jeho chalupe, práve u Gregušov. Úplnou náhodou, robiac nejakú hrebeňovku na bežkách, sme sa spolu stretli a nás tam prichýlil. Takže dvojnásobný dôvod podporiť to, čo hovoril Jožko Mikloško. No a teraz prejdem k mojej agende. Ak dovolíte, budem podstatne stručnejší ako v predchádzajúcom bode. K dvom interpeláciám na príslušných pánov ministrov, pána ministra Jahnátka a pána ministra Žigu, ma inšpiroval list od pani starostky Vyšnej Boce, ktorý poslala v prvom rade kompetentným orgánom, ktoré sú kompetentné v tejto jej záležitosti konať, ale poslala ho na vedomie aj mne so žiadosťou o pomoc, takže prvé, čo mi napadlo v tejto súvislosti, ako by som mohol snáď pomôcť, je to, že som sa obrátil na týchto dvoch pánov ministrov. V oboch prípadoch som pre istotu odcitoval znenie toho listu, takže ho prečítam aj vám a potom už sa obmedzím len na tú veľmi stručnú podstatu tých dvoch interpelácií. Podotýkam znova, obe obsahujú aj ten list pani starostky. Citujem: „Pekný deň z obce Vyšná Boca...“ (Ruch v sále.) Vážení, nono, nono! (Povedané so smiechom.) Mám iba jedny hlasivky. „... prosíme vás o preverenie a pomoc v nasledovnej veci. Jedná sa o aktivitu spoločnosti STIV Čertovica, s. r.o., na zámer Modernizácia rekreačno-športového strediska STIV Čertovica, ktorú aj napriek rozporu so schváleným územným plánom obce sa snažia tlačiť a zrealizovať aj bez samotných zákonných povolení. V prvom rade sa jedná o trvalé odňatie z poľnohospodárskeho pôdneho fondu, keď už dvakrát Okresný úrad Žilina, odbor opravných prostriedkov, samotné rozhodnutie o vyňatí zamietol a odvolanie obce potvrdil. V súčasnosti je oznámené nové konanie, nakoľko menovaná spoločnosť začala s rozsiahlymi prácami neoprávnených záberov pôdy. Dňa 13. 6. 2014, konkrétne to bol piatok, bolo obci doručené uvedené oznámenie na samotné konanie dňa 17. 6. 2014, čo je taktiež nezákonná lehota, je to zámerne tak urobené. Máme oprávnenú obavu z toho, aby s použitím § 19 zákona 245/2003 Z. z. nedošlo k legalizácii tejto činnosti v rozpore s územným plánom obce zo strany Pôdnej služby so sídlom v Banskej Bystrici. V celom tomto procese sa jedná o realizáciu akumulačnej nádrže nielen v chránenom území národného parku, ale vo významnej vodohospodárskej časti Nízkych Tatier, konkrétne na území druhého stupňa pásma hygienickej ochrany o objeme 5 000 metrov kubických. Vodoprávne rozhodnutie, ktoré už bolo protizákonne vydané, zrušil na základe odvolania obce Vyšná Boca Okresný úrad Žilina, odbor opravných prostriedkov. Toto je len dôkaz toho, ako opäť nerešpektovať rozhodnutia a nariadenia, ale ďalej postupovať špekulatívnym spôsobom a dostať sa opäť k vydaniu vodoprávneho povolenia, čím by mohlo dôjsť k ohrozeniu vodných zdrojov a v konečnom dôsledku k ohrozeniu so zásobovaním pitnou vodou v obci Vyšná Boca. V súčasnosti sú bez povolenia vykonané terénne úpravy, úprava územia a vykonaná skrývka zeminy. Za pomoc pri preverení tejto situácie s ohľadom na rešpektovanie záujmov obce vám vopred ďakujeme. Veríme, že orgán ochrany poľnohospodárskej pôdy, skrátene pôdna služba, po preskúmaní daného stavu nariadi rekultiváciu poľnohospodárskej pôdy v tomto území, čo je v záujme obce a jej obyvateľov, čím potvrdí rozhodnutie Okresného úradu Žilina, odbor opravných prostriedkov zo dňa 27. 3. 2014. S úctou Ľubica Trégerová, starostka obce.“ Čiže prvú interpeláciu som adresoval pánovi ministrovi Jahnátkovi a znie: „Vážený pán minister, podobne ako vy aj ja som dostal na vedomie podnet pani starostky Vyšnej Boce, ktorý prikladám.“ Je to ten podnet, ktorý som práve prečítal. „Rád by som sa na vás formou interpelácie obrátil s otázkou, ako vaše ministerstvo na tento podnet pani starostky reagovalo, resp. plánuje reagovať. Vzhľadom na urgentnosť situácie a akútnu hrozbu vzniku nezvratných škôd si vás zároveň dovoľujem požiadať o urýchlené vykonanie potrebných krokov na zabránenie protiprávnym aktivitám, ktoré vo svojom podnete pani starostka spomína. Za vašu konštruktívnu odpoveď a aktívny prístup k riešeniu problému vám vopred ďakujem. S pozdravom Mikuláš Huba.“ Na pána ministra Žigu som sa obrátil taktiež so stručnou interpeláciou, ktorá znie: „Vážený pán minister, obrátila sa na mňa so žiadosťou o pomoc pani starostka Vyšnej Boce. Z jej listu, ktorý v plnom znení citujem v prílohe, vyplýva, že v katastrálnom území Vyšnej Boce dochádza v súčasnosti k porušovaniu viacerých zákonov a predpisov, kontrola dodržiavania ktorých patrí najmä do gescie vášho rezortu. Dovoľujem si preto obrátiť sa na vás formou interpelácie s niekoľkými otázkami na túto tému: 1. Ako je možné, že k uvedenej činnosti v katastrálnom území Vyšná Boca a zároveň na území Národného parku Nízke Tatry vôbec dochádza? 2. Čo dosiaľ váš rezort a príslušné rezortné inštitúcie urobili, aby danú situáciu zmenili a uviedli ju do súladu s platným právnym stavom a s celospoločenskými záujmami vo sfére ochrany prírody a krajiny, ochrany biosféry, pedosféry, hydrosféry, reliéfu a životného prostredia ako celku? 3. Aké kroky a v akom časovom horizonte plánuje váš rezort a ním riadené inštitúcie v tejto veci uskutočniť? Vzhľadom na urgentnosť situácie a akútnu hrozbu hrozbu vzniku nezvratných škôd si vás dovoľujem požiadať o urýchlené vykonanie potrebných krokov na zabránenie protiprávnym aktivitám, ktoré vo svojom podnete pani starostka uvádza. Za vašu konštruktívnu odpoveď a aktívny prístup k bezodkladnému riešeniu nastoleného problému vám vopred ďakujem. S pozdravom Mikuláš Huba.“ Ešte si dovolím predsa len pár slov, pretože keby sa tento prípad stal v menej exponovanom území, niekde, kde sú naozaj existenčne odkázaní na to, že sa tam vybuduje nejaký nový vlek a podobne, a keby sme tu nemali tie hrôzostrašné precedensy v podobe zdevastovanej Jasnej a Demänovskej doliny, Chopku a mnohých iných miest, tak by sme možno mohli si povedať, že je to veľmi parciálny problém a že by mal byť riešiteľný aj inak ako cestou interpelácií a nejakého robenia bububu. Ja však práve vychádzam z toho, čo sa už aj konkrétne v Nízkych Tatrách doteraz stalo, a obávam sa, že je to akýsi taký rakovinu pripomínajúci proces, že zničili sme jednu dolinu, teda po tej prírodniarskej a krajinárskej stránke, niekomu sa bude zdať, možno sme zveľadili po nejakej ekonomickej stránke, budiž, ale fakt je, že to, čo sa stalo v tej Jasnej, tak každého aspoň trochu citlivého a súdneho človeka nemôže, nemôže tešiť. A teraz ako keby sme vyčerpali ten potenciál tej Jasnej a posúvame sa do ďalších dolín a podobnú skazu chceme spôsobiť aj v tých ďalších dolinách. Odhliadnuc od toho, že tento postup je zjavne protiprávny podľa všetkého, čo sme sa o ňom zatiaľ dozvedeli, tak aj keby sa naň podarilo, nedajbože, získať patričné povolenia, čo sa, žiaľ, v tomto štáte môže stať, a dúfam, že sa nestane, tak ten môj apel smeruje tým smerom, nedopusťme pokračovanie toho, čo sa stalo v Jasnej, čo sa v podstate deje na Donovaloch, čo sa deje v Tatranskej Lomnici a na mnohých iných miestach, aby sme postupne o pár rokov nemuseli konštatovať, že naozaj všetky prírodniarsky a krajinársky atraktívne miesta Slovenska sú obetované nejakým viac-menej egoistickým záujmom podnikateľov, pričom mnohé tieto aktivity, podobne ako táto, začali nelegálne alebo pololegálne, postupne sa legalizovali a dnes už nikto ako keby nemal silu v tomto štáte im zabrániť. Takže aj preto som tento problém Vyšnej Boce a jej okolia vypichol. A som rád, že pani starostka sa takto angažuje, nie je tomu všade tak, niekde naozaj sa predstavitelia dotknutých obcí skôr nechajú presvedčiť, že v záujme akejsi väčšej prosperity obetujme ešte kus toho nášho prírodného prostredia ďalším vlekom a zjazdovkám a nádržiam na zasnežovanie a podobne. Našťastie pani starostka podľa všetkého nepatrí do tejto kategórie a veľmi rád ju budem v tomto jej úsilí podporovať. Dúfam, že nezostanem sám. Ďakujem pekne.